စာတတ်ကို စာမှတ်ဖျက်သည်

စာတတ်ကို စာမှတ်ဖျက်သည် သည် မြန်မာဆိုရိုးစကား ဖြစ်သည်။

အဓိပ္ပာယ်

စာတတ်ကို စာမှတ်ဖျက်သည် ဆိုသည်မှာ စာပေတတ်မြောက်သူ၊ ပညာတတ်သူတစ်ဦးကို စာအနည်းငယ်သာ တတ်မြောက်သူတစ်ဦးက ပညာစမ်းလိုသော သဘောဖြင့် မေးခွန်းများ မေးမြန်းသည့်အခါ တတ်ကျွမ်းသူက အားလုံးကို ဖြေဆိုနိုင်မည်ဟု မဆိုနိုင်ပါ။ အချို့မေးခွန်းများတွင် ဖြေဆိုရန် ခက်ခဲခြင်း သို့မဟုတ် မေ့လျော့နေခြင်းကြောင့် ဖြေဆိုနိုင်စွမ်း မရှိသည်လည်း ဖြစ်တတ်သည်။ ထိုအခါ စာအနည်းငယ် တတ်သူက စာပေတတ်မြောက်သူကို အထင်သေးသွားတတ်သည်။ ဤဆိုရိုးစကားသည် ပညာတတ်သူပင်ဖြစ်စေကာမူ အရာရာကို အကုန်အစင် သိရှိနိုင်မည် မဟုတ်ကြောင်းကို ဖော်ပြသည်။ လူတစ်ဦး၏ တတ်ကျွမ်းမှုကို မေးခွန်းအနည်းငယ်ဖြင့် တိုင်းတာ၍ မရနိုင်ပါ။ ဤဆိုရိုးစကားသည် သူတစ်ပါးကို အထင်မသေးသင့်ကြောင်းနှင့် လူတိုင်းတွင် အားနည်းချက်များ ရှိနိုင်ကြောင်းကို သွန်သင်ထားသည်။

ကိုးကားချက်များ

   ပညာဝန်အမော် ပုဂ္ဂိုလ်ကျော်ကို တစ်လုံးတစ်ပါဒ တစ်ဂါထာမျှကို သိသူ ပုဂ္ဂိုလ်တစ်ဦးဦးက စုံစမ်းမေးမြန်းလာလျှင် မေးမြန်းတိုင်း ဖြေဆိုနိုင်မည် မဟုတ်ပေ၊ …ယင်းသို့ အဖြေမပေးနိုင်လျှင်ပင် …အထင်သေး၍ သွားပေတော့မည်။ ထို့ကြောင့် ရှေးသူဟောင်းတို့က စာတတ်ကို စာမှတ်ဖျက်သည်ဟု ဆိုရိုးပြုခဲ့ ကြသည်။ [၁၃၃၅] တိပါမြန်၊ စ၊ ကျမ်းဦး။

ကိုးကား

Category:မြန်မာဆိုရိုးစကားများ